Älyteknologia mukana Helsingin suosittujen virkistysalueiden käytön ohjauksessa | Signals from Helsinki
Helsinki haluaa kehittää merellisiä virkistysalueitaan kestävän matkailun ehdoilla luontoa kunnioittaen. Avuksi on otettu uudet, innovatiiviset ja älykkäät ratkaisut, joiden avulla voidaan paremmin yhdistää alueiden virkistys-, matkailu- ja luontoarvot.
Luontoalueiden kävijämäärissä on suurta vaihtelua viikonpäivästä, vuodenajasta, saavutettavuudesta ja tunnettuudesta riippuen. Esimerkiksi Helsingin Lammassaaren suositun esteettömän pitkospolun kävijämääriä seurataan nyt toista vuotta kävijälaskurin avulla.
Parhaimmillaan Lammassaaren pitkospuilla on liikkunut noin 2 200 kävijää vuorokaudessa ja vuosittain alueelle tehdään noin 138 000 käyntiä. Määrä vastaa Kaakkois-Suomessa sijaitsevan Repoveden kansallispuiston vuotuista kävijämäärää.